Ouers laat kinders glo alleen, gaan drinkArgieffoto ŉ Vrystaatse paar het Maandag in die Ladybrand-landdroshof verskyn nadat hulle oor die naweek albei hul kinders glo sonder toesig gelaat het om te gaan drink. Sers. Marin Xuma, polisiewoordvoerder, het gesê die twee is Sondag in die vroeë oggendure in hegtenis geneem. “Beamptes van die Ladybrand-polisiestasie het Saterdag omstreeks 23:00 die omgewing gepatrolleer. Die beamptes het ŉ grys Opel Corsa buite ŉ plaaslike kuierplek opgelet en gesien daar is ŉ seuntjie sonder toesig in die motor,” het Xuma gesê. “Die beamptes het aan die seun beduie om die venster oop te draai, waarna die deur oopgesluit is.” Die vierjarige seun is na die polisiestasie geneem terwyl beamptes die motor dopgehou het, sodat die ouers opgespoor kon word. “Teen 02:25 het die ouers, onderskeidelik 25 en 30 jaar oud, die motor genader. Hulle is in hegtenis geneem op aanklag van kinderverwaarlosing.” Tydens ondervraging het dit aan die lig gekom dat die twee in Manyatseng gaan braai het, waar hulle hul tweejarige dogter gelaat het en met die seun na die kroeg op Ladybrand gery het. By die kroeg het hulle hom in die motor gelaat terwyl hulle gaan drink het. Die vrou se oom is deur die polisie gekontak om die seun te kom haal. Die dogter is ook later na die oom geneem nadat die polisie uitgevind het waar die braai gehou is. Die ouers is vrygelaat en moet weer op 20 Junie in die hof verskyn. Die ondersoek duur voort.